Pò zalogòwanim widzymë nôdpis „Kurs języka kaszubskiego” i mómë trzë mòżlëwòtë do wëbraniô: „Wprowadzenie” i dwie uczbë. Zaczinómë òd pierszégò z nëch bédënków. Dlô wiele szkólnëch, co donëchczôs nié za baro wiedzelë, jak pisac na kòmpùtrze pò kaszëbskù (a je jich wcyg dosc tëli), wiôlgą pòmòcą mdze instalacjô kaszëbsczi kluczplatë. Wszëtkò je òpisóné krok za krokã i zdôwô sã, że nawetka chtos słabò znający krëjamnotë internetu i Windowsa (bò prawie dlô tegò systemù je przërëchtowóny ten krótczi prowadnik) dô so radã. Na kùńcu tegò dzélu mómë malënk, na jaczim je widzec, jaczé knąpczi mùszi wcësnąc, żebë ùdostac apartné kaszëbsczé lëtrë, jak „ã”, „é” czë „ô”. Jesz sprôwdzenié, czë wszëtkò òstało bëlno zainstalowóné i – jeżlë graje – copiemë sã do przédny starnë i kùreszce wëbiérómë pierszą abò drëgą ùczbã (na mònitorach widzymë: „Lekcja 1: Nigdë do zgùbë nie przińdą Kaszëbë!” i „Lekcja 2: Pòjedzemë do Gduńska i pùdzem na tôrg”).